Hijab controversy: হিজাবে হাত দিলে দু’হাত কেটে দেব, হুঁশিয়ারি সমাজবাদী পার্টি নেত্রী রুবিনার

আলিগড়: হিজাব (Hijab) নিয়ে শোরগোলের (Protest Against Hijab Ban) মধ্যেই শনিবার হুঁশিয়ারি দিলেন সমাজবাদী পার্টি নেত্রী রুবিনা খানম (Samajwadi Party leader Rubina Khanam )। কোনও মেয়ের হিজাবে হাত দিলে, দু’হাত কেটে নেওয়ার হুঁশিয়ারি দেন রুবিনা। কর্নাটকের উদুপি থেকে দেশের নানাপ্রান্তে বিক্ষিপ্ত আকারে ছড়িয়ে পড়ছে হিজাব (Hijab Controversy) অসন্তোষ। বিতর্কের জল গড়িয়েছে শীর্ষ আদালতেও। এই বিতর্কের প্রেক্ষাপটেই হুমকি দিলেন আলিগড়ের বর্ষীয়ান সমাজবাদী পার্টির নেত্রী।

হিজাব বিতর্ককে ভারতীয় মহিলাদের ‘আত্মসম্মান’-এ আঘাত বলে উল্লেখ করেন রুবিনা খানম। এর পরেই সমাজবাদী পার্টি নেত্রীর হুঁশিয়ারি, ‘কেউ মেয়েদের হিজাবে হাত দেওয়ার চেষ্টা করলে দেখতে পাবে, তাঁর হাত দুটো কেটে নেওয়া হয়েছে।’

রুবিনার কথায়, ‘শুধু হিজাব নয়, মাথার পাগড়ি, কপালের তিলকও ভারতের সংস্কৃতির অঙ্গ।’ হিজাব নিয়ে অযথা বিতর্ক বাধিয়ে নোংরা রাজনীতি করার চেষ্টা হচ্ছে বলে তিনি মনে করেন। সমাজবাদী পার্টির এই নেত্রীর মন্তব্য, ‘সরকার যে কোনও পার্টিই চালাতে পারে। কিন্তু, সকলেরই মনে রাখা উচিত মেয়েরা দুর্বল নয়।’

আরও পড়ুন: Hijab Row: হিজাব নিয়ে রণক্ষেত্র সুতি, স্কুল চত্বরে ইট বৃষ্টি, চলল গুলি

কর্নাটকের কয়েকটি শিক্ষাপ্রতিষ্ঠানে হিজাবে নিষেধাজ্ঞা জারি হওয়ার প্রতিবাদে শুক্রবার আলিগড় মুসলিম বিশ্ববিদ্যালয়ে (Aligarh Muslim University) বিক্ষোভ প্রদর্শন করেন পড়ুয়ারা। কর্নাটকের উদুপির বিজেপি বিধায়ক কে রঘুপতি ভাট এ দিন অভিযোগ করেন, হিজাব বিতর্ক বড় আকার নেওয়ায়, উড়োফোনে তিনি হুমকি পাচ্ছেন। তাঁর দাবি, অধিকাংশ ফোন আসছে বিদেশ থেকে, ইন্টারনেটের মাধ্যমে।